**AGNESE EGLIŅA**

Pianiste AGNESE EGLIŅA trīskārt saņēmusi Lielo mūzikas balvu – “Par
izcilu darbu ansamblī” (2010), “Par izcilu sniegumu gada garumā” (2020)
un “Par izcilu interpretāciju” Valsts kamerorķestra Sinfonietta Rīga
ansambļa sastāvā (2021). Sadarbojoties ar mūziķiem dažādos
kameransambļu sastāvos, Agnese Egliņa kļuvusi par vienu no
pieprasītākajām pianistēm Latvijā. Kā pianiste – koncertmeistare Egliņa
plūkusi laurus vairākos konkursos. Māksliniece veicinājusi daudzu
jaundarbu tapšanu, pirmatskaņojusi Jura Karlsona, Andra Dzenīša, Jēkaba
Jančevska, Artura Maskata un daudzu citu latviešu komponistu mūziku.
Kā kamerampluā, tā saspēlē ar orķestri pianiste regulāri atskaņo arī sava
augsti vērtētā skolotāja un domubiedra Pētera Plakida mūziku.

Egliņa muzicējusi daudzviet Eiropā, Dienvidāfrikas Republikā, Brazīlijā,
Amerikas Savienotajās Valstīs un Ķīnā. Agnese aktīvi koncertē ar Latvijas
vadošajiem mūziķiem un starptautiska līmeņa solistiem, regulāri veido
koncertprogrammas ar izciliem instrumentālistiem.